26.4.2023
RO
Jurnalul Oficial al Uniunii Europene
L 111/5
Statele membre au deja obligația de a raporta informațiile sintetizate privind transferurile încheiate în conformitate cu Regulamentul de punere în aplicare (UE) 2020/1208 al Comisiei (13).
După compilarea de către Comisie, un rezumat al informațiilor furnizate este pus la dispoziție în termen de trei luni de la primirea rapoartelor din partea statelor membre, în format electronic, indicând intervalul de prețuri plătite pentru fiecare tranzacție cu alocări anuale de emisii.
În plus, în cele două perioade cuprinse între publicarea actelor de punere în aplicare menționate la articolul 38 alineatul (4) din Regulamentul (UE) 2018/1999 și începerea procedurii de verificare a conformării, statele membre pot raporta Comisiei la data de 15 a fiecărei luni cu privire la transferurile încheiate.
În plus, pentru a facilita schimbul de informații privind transferurile preconizate, statele membre sunt invitate să actualizeze în permanență informațiile relevante.
Comisia compilează un rezumat al informațiilor primite și îl pune la dispoziție în timp util și în format electronic.
Pentru a îmbunătăți transparența, înainte de orice transfer efectiv, statele membre ar trebui să informeze Comitetul privind schimbările climatice instituit prin Regulamentul (UE) 2018/1999 cu privire la intenția lor de a efectua un transfer al unei părți din alocarea lor anuală de emisii pentru un anumit an.
Prin urmare, este oportun să se modifice Regulamentul (UE) 2018/1999.
(19)
Pentru anumite state membre, se poate lua în considerare o anulare limitată a certificatelor de emisii EU ETS în scopul respectării Regulamentului (UE) 2018/842 (denumită în continuare „flexibilitatea EU ETS”).
Dintre statele membre eligibile, două nu au recurs la flexibilitatea EU ETS, iar unul nu a utilizat pe deplin această flexibilitate.
Având în vedere nivelul crescut de ambiție stabilit de prezentul regulament, statelor membre respective ar trebui să li se acorde o nouă oportunitate de a recurge la această flexibilitate sau de a o utiliza în continuare.
Prin urmare, este oportun să se stabilească un nou termen până la care statele membre respective au posibilitatea să notifice Comisiei intenția de a recurge la această flexibilitate sau de a o utiliza în continuare.
În plus, având în vedere structura specifică a economiei Maltei, obiectivul național de reducere a emisiilor de gaze cu efect de seră al acestui stat membru, care se bazează pe produsul intern brut pe cap de locuitor, este mult peste potențialul său de reducere eficientă din punctul de vedere al costurilor.
Prin urmare, este oportun să se sporească accesul Maltei la această flexibilitate, fără a se compromite obiectivul Uniunii de reducere a emisiilor de gaze cu efect de seră pentru 2030.
(20)
În plus față de flexibilitatea EU ETS, se poate lua în considerare o cantitate limitată de absorbții nete și de emisii nete provenite din LULUCF pentru asigurarea conformării statelor membre în temeiul Regulamentului (UE) 2018/842 (denumită în continuare „flexibilitatea LULUCF”).
Pentru a se asigura că se depun suficiente eforturi de atenuare până în 2030, este oportun să se limiteze utilizarea flexibilității LULUCF prin separarea utilizării acesteia în două perioade distincte, pentru fiecare dintre acestea impunându-se un plafon la nivel de jumătate din cuantumul maxim de absorbții totale nete prevăzut în anexa III la Regulamentul (UE) 2018/842.
De asemenea, este oportun ca titlul anexei respective să fie aliniat la Regulamentul (UE) 2018/841 astfel cum a fost modificat de Regulamentul delegat (UE) 2021/268 al Comisiei (14).
În consecință, nu mai este necesar ca Regulamentul (UE) 2018/842 să împuternicească Comisia să adopte acte delegate pentru a modifica titlul anexei III.
Prin urmare, articolul 7 alineatul (2) din Regulamentul (UE) 2018/842 ar trebui eliminat.
(21)
În cazul în care Comisia constată că un stat membru nu înregistrează progrese suficiente în direcția atingerii nivelurilor sale anuale de emisii în temeiul Regulamentului (UE) 2018/842, mecanismele de acțiune corectivă prevăzute de regulamentul respectiv ar trebui consolidate, pentru a permite acțiuni rapide și eficace.
Prin urmare, este oportun să se revizuiască cerințele care se aplică planurilor de acțiuni corective care trebuie să fie prezentate Comisiei de statele membre în cazul în care nu înregistrează progrese suficiente.
(22)
Uniunea și statele membre sunt părți la Convenția Comisiei Economice pentru Europa a Organizației Națiunilor Unite privind accesul la informație, participarea publicului la luarea deciziei și accesul la justiție în probleme de mediu (15) (denumită în continuare „Convenția de la Aarhus”).
Controlul public și accesul la justiție sunt elemente esențiale ale valorilor democratice ale Uniunii și instrumente de protecție a statului de drept.
(13) Regulamentul de punere în aplicare (UE) 2020/1208 al Comisiei din 7 august 2020 privind structura, formatul, procedurile de transmitere și revizuirea informațiilor raportate de statele membre în temeiul Regulamentului (UE) 2018/1999 al Parlamentului European și al Consiliului și de abrogare a Regulamentului de punere în aplicare (UE) nr.
749/2014 al Comisiei (JO L 278, 26.8.2020, p. 1).
(14) Regulamentul delegat (UE) 2021/268 al Comisiei din 28 octombrie 2020 de modificare a anexei IV la Regulamentul (UE) 2018/841 al Parlamentului European și al Consiliului în ceea ce privește nivelurile de referință pentru păduri care trebuie aplicate de statele membre pentru perioada 2021-2025 (JO L 60, 22.2.2021, p. 21).
(15) JO L 124, 17.5.2005, p. 4.